Lars Aagaard (M), 2025-04-23:
Tak for ordet.
Og tak til Dansk Folkeparti for at indkalde til debat.
Jeg vil gerne indlede med et citat: »Vindmøller og solceller kan ikke alene klare vores energibehov, ...«
Citatet er hentet fra førstebehandlingen af B 70 tilbage i januar måned om at demokratisere olie- og gaspolitikken, og citatet er af hr. Nick Zimmermann.
Jeg er enig i det citat.
Sol og vind kan ikke stå alene, hvis vi i fremtiden skal have en stabil elforsyning i et grønt energisystem.
Tak til Derfor hilser jeg også debatten i dag velkommen.
Vi skal være teknologipositive og have et åbent sind – og det har jeg også over for atomkraft som teknologi.
Jeg mener dog først og fremmest, at vi skal satse på de kendte teknologier, som kan gennemføres langt hurtigere end atomkraft, og som vi har gode erfaringer med og kompetencer inden for.
Det kommer jeg tilbage til.
Regeringen anerkender og støtter, at atomkraft er en central del af den europæiske og internationale energiforsyning, og at udviklingen af nye former for kernekraft forhåbentlig går hurtigt.
Og jeg glæder mig også over, at det bl.a. er drevet frem af enkelte danske virksomheder.
El produceret fra atomkraft i udlandet indgår også i den danske elforsyning.
Og det er godt, hvis udviklingen af nye atomkraftteknologier kan hjælpe med, at vi i Europa og globalt når vores klimaambitioner.
Men vi skal også tage debatten på et oplyst grundlag.
Når man lytter til debatten, kan man få en opfattelse af, at atomkraft er en hurtig og billig snuptagsløsning.
Hertil kommer, at meget af det brændsel til atomkraft i dag udvindes og forarbejdes i Rusland.
Og vores energiforsyning skal ikke genindføre den afhængighed, vi havde af Rusland, dengang Europa importerede umanerlig store mængder naturgas derfra.
Endelig vil det kræve massive investeringer og betydelige statslige ressourcer til f.eks. regulering, opbygning af kompetencer og tilsyn, såfremt man valgte at ophæve det eksisterende forbud mod atomkraft.
Så dem, der rejser debatten, skal så også være villige til at øge antallet af statsligt ansatte, for vi skal vel ikke have atomkraft, uden at vi på myndighedssiden er i stand til at håndtere det.
Og derfor har Danmark satset på det, vi er bedst til.
En massiv udbygning med vind og sol har sammen med tæt handel med vores nabolande sikret en hurtigere, billigere og mere bæredygtig CO 2 -reduktion, end atomkraft har gjort – og det skal vi fortsætte med.
I 2024 skønnes det, at mere end 80 pct. af vores elproduktion kom fra vedvarende energi.
Samtidig ligger Danmark godt til, når vi ser på niveauet for elprisen i en europæisk sammenhæng.
Vi ligger på omkring ottendepladsen, når man kigger på den billigste gennemsnitlige rene elpris.
Det skyldes bl.a. vores store mængder af billig vedvarende energi, som er en konkurrencedygtig energikilde og medvirker til lave priser.
Det er i dag hurtigere og billigere at reducere vores CO 2 -udledninger med sol og vind, hvor vi har en styrkeposition, også industrielt, set i forhold til atomkraft.
Og det er glædeligt, at kul, olie og gas på den måde udkonkurreres.
Som jeg indledningsvis påpegede, kan vind og sol dog ikke stå alene, hvis vi i fremtiden skal have en stabil elforsyning i et grønt energisystem.
Udlandsforbindelser, lagring, fleksibilitet, fossilfri kraftværker, f.eks. på grøn gas, og bæredygtig biomasse er kendte teknologier, der kan gennemføres langt hurtigere end konventionel a-kraft – i hvert fald på den korte bane.
For hvem ved:
Hvis de små modulære reaktorer en dag vil være klar, så skal vi selvfølgelig der kunne tage en diskussion om, om vi også skal bruge dem hos os.